K het nou ’n stadium bereik waarin selfs die veragtelikste skepsel reken dat hy my kan beledig... As ek Indië gesteel het of die heilige stad waarvan Sint Petrus die biskop was en hulle aan die More oorhandig het, kon hulle my nie in Spanje met groter vyandigheid behandel het nie.”
Die Genuese ontdekkingsreisiger is in kettings geboei en word in skande en ongenade na Europa teruggebring.
Die laat vyftiende eeu was ’n opwindende tyd om ’n loopbaan as seevaarder te kies. Die grootste deel van die wêreld was nog ongekarteer. Heersende winde en seestrome was grotendeels onbekend en het miskien glad nie in die seevaarder se guns beweeg nie. Maar die gees van die tyd was ’n drif vir wêreldverkenning en ontdekkings.
Omstreeks 1479 is Columbus getroud met dona Felipa de Perestrello, ’n Portugese vrou wat vir hom die lewe geskenk het aan een seun, Diego. Sy is omstreeks 1483 oorlede. Columbus het nooit weer getrou nie, hoewel hy later ’n minnares uit die burgerstand gehad het, Beatriz de Harana, wat vir hom die lewe aan ’n buite-egtelike seun, Fernando, geskenk het.
COLUMBUS wou nie bewys dat die wêreld rond is nie. Opgevoede mense van daardie tyd het dit reeds geweet. Hy wou eenvoudig ’n kortpad vind na Indië (destyds Indië, China, Japan en die Oos-lndiese eilande) deur oor die Atlantiese Oseaan weswaarts te seil.
En hy wou ’n groot vergoeding hê: ’n persentasie van die handel, die goewerneurskap van enige land wat hy dalk sou vind, die titel van admiraal en ’n verheffing tot die adelstand.
DIE eerste probeerslae om ’n ekspedisie te loods was vergeefs. Koning Johannes II van Portugal was teësinnig om ’n nuwe projek aan te pak terwyl die ekspedisies langs die kus van Wes-Afrika soveel tyd en geld gekos het.
Hy het ’n kommissie van geleerdes aangestel om Columbus se vertoê aan te hoor, maar die uitspraak was dat die reis onprakties sou wees.
IN 1484 het Columbus Portugal verlaat en met die jong Diego Spanje toe gegaan. Koningin Isabella van Kastilië het simpatiek gestaan teenoor sy idees, dog haar adviseurs het soos die Portugese gedink. Op die koop toe het die stryd teen die More haar en die koning, Ferdinand, besig gehou.
OP die oggend van 3 Augustus 1492 het twee klein karvele, die Pinta en die Niña, en ’n groter skip, die Santa Maria, wat Columbus self gehuur het, Palos verlaat. Die Santa Maria was sowat 35 meter lank en die karvele elk nagenoeg 15 meter. Nie een van hulle waffers groot nie, volgens vandag se standaarde.
Vroeg in Oktober het die ontdekkingsreisiger gesien hoe groot swerms voëls suidweswaarts vlieg, en hy het van rigting verander om hulle te volg. Teen dié tyd het die bemanning begin vrees dat hulle met die terugtog wind op sou vaar. Op 10 Oktober, net een goeie seildag weg van die land af, het hulle daarop aangedring om om te draai.
Om twee-uur die oggend van 12 Oktober roep ’n matroos op die Pinta vanuit die voorkasteel: “Tierra! Tierra!” Land.
Inderdaad. Binne minute kon almal die maanverligte strand in die verte sien. Daar was ’n singery en ’n gelag.
Ná ’n paar dae het die skepe Kuba bereik. Columbus was oortuig dis ’n deel van China en het ’n aantal manne die land ingestuur om die Chinese keiser op te spoor. Pleks van hom het hulle inboorlinge gevind wat sigare gerook het.
Die vloot het daarop langs die noordkus van Hispaniola gevaar. Op Kersdag het die Santa Maria op ’n rif by die huidige Cap-Haitien gestrand. Die plaaslike opperhoof was so vriendelik dat Columbus veertig manne agtergelaat het om goud te soek.